Ալք (երաժշտական խումբ)

«Ալք» խումբը (ոճ՝ heavy metal) կազմավորվել է 1995 թ.-ին Վանաձոր քաղաքում։ Խմբի ակունքներում կանգնած է առաջին հերթին կիթառահար Արթուր Բարսեղյանը, որն 1990-ակա թթ.-ից հանդես է եկել մի շարք վանաձորյան ռոք-խմբերի կազմում։ Խումբն այլ անվանումով սկսեց փորձերը հետևյալ կազմով՝ Արթուր Բարսեղյան (կիթառ), Դավիթ Գրիգորյան (հարվածայիններ) և Վահե Տերտերյան (բաս)։ 1995 թ. ամռանը խմբին վոկալիստի դերում միացավ Անդրեյ Ափոյանը, և այն ստացավ իր «Ալք» անվանումը (ալք՝ ալեր, դևեր)։ Ոճային առումով խումբն ընտրեց իր համար միակ ընդունելի տարբերակը՝ Black Sabbath խմբի կողմից սկիզբ դրաց դանդաղ և մռայլ heavy metal-ը, որն ավելի դիպուկ կլիներ դասել որպես doom metal։ Խումբը շարունակեց իր փորձերը Վանաձորի «Սպայի տան» տարածքում, իսկ աշնանը իր օրիգինալ երաժշտական նյութով առաջին անգամ ելույթ ունեցավ քաղաքի զորամասերից մեկում։ Ապա կայացան երլույթներ քաղաքային հրապարակում և համարեգներ տիկնիկային թատրոնի դահլիճում։
Ապա խումբը տեղափոխվեց Վանաձորի «Ինտերկապ» հեռուստահնկերության տարածք, որտեղ շարունակեց փորձերն ու նոր նյութի պատրաստումն ու մշակումը։ 1996 թ. հուլիսին խումբն սկսեց ձայնագրվել Էդուարդ Բաբաջանյանի «Ունիվերսալ» ստուդիայում։ Երկու շաբաթվա աշխատանքի արդյունքն էր (ի դեպ, ձայնագրության արժեքը կազմեց 100 ԱՄՆ դոլար) 7 գործերից բաղկացած ալբոմը։
1996 թ. աշնանը Վահե Տերտերյանը միացավ ՀՀ ԶՈՒ շարքերին և խումբը, փաստորեն, կազմալուծվեց։
1998 թ. ամռանը Երևանում սկսվեց ռոքի հերթական վերածնունդը՝ «Rock’N’PAK» փառատոնի տեսքով։ Փառատոնին նախապատրաստվելու առիթով Անդրեյ Ափոյանը որոշեց իր երևանցի ընկերների օգնությամբ վերականգնել խումբը, որն արդեն պիտի հանդես գար փոքր-ինչ փոփոխված ոճով՝ death-doom metal։ Խմբում բացի Անդրեյից ընդգրկվեցին հին երևանյան մեթալիստներ Էդվարդ «Thrash» Այվազյանը (ռիթմ-կիթառ), Էդ «Top» Թոփչյանը (սոլո-կիթառ), Արշակ «Կլապ» Լեպյանը և Կարեն «Դագաղ» Գրիգորյանը։ Հետաքրքիր և սկանդալային ելույթին հաջորդեց ելույթը նույն թվականի աշնանը «Նաիրի» կինոթատրոնի տարածքում կազմակերպված «Helloween» փառատոնին։
Դրան հաջորդեց շուրջ 15 տարի տևած լռությունը։ Սակայն, 2013 թ. մարտին Անդրեյ Ափոյանը կրկին որոշեց վերականգնել խումբը՝ ստանձնելով նաև ռիթմ-կիթառահարի դերը։ Խումբն ստացած հետևյալ պատկերը՝ Անդրեյ Ափոյան (վոկալ, ռիթմ-կիթառ), Հովհաննես Կուլողլյան (սոլո-կիթառ), Արսեն «Pinhead» Հակոբյան (բաս-կիթառ), Հարություն Քեշիշյան (հարվածայիններ) և Արմեն Միրզաբեկյան (ստեղնայիններ)։ 3 ամիս փորձերից հետո 2013 թ. մայիսին խումբն իր ելույթվ բացեց Արսեն Հակոբյանի կողմից կազմակերպված Metal Attack փառատոնը։
Ամռանը խմբին միացավ հին հարվածային Էդգար Պետրոսյանը, խումբը տարածք վարձեց և մինչ այժմ շարունակում է փորձերը։

Արտաքին հղումներ 
 Խումբը MySpace կայքում
 Խումբը Last.FM կայքում

Հայկական հևի մետալ խմբեր